Per Larsen (KF), 2025-12-12:
Tak for det, formand.
Og stor, stor tak til forslagsstillerne for at sikre, at det her bliver behandlet her i dag.
Se, der er jo ingen tvivl om, at kvindesygdomme i alt, alt for mange år har været underprioriteret.
Det gik op for os, da vi for år tilbage blev bekendt med, at der er en sygdom, der hedder endometriose, som er en genfejl, som gør, at kvinderne har menstruation ud i vævet.
Og det er ganske forfærdeligt.
Det er blevet sådan slået hen igennem årene som noget, man jo bare skulle lære at leve med.
Typisk har det været sådan, at når kvinderne kom til lægen, så var der ikke rigtig nogen, der vidste, hvad det var, det handlede om, og der er nogle kvinder, som så har haft nogle forfærdelige oplevelser der.
Efterfølgende har de typisk måske sagt til deres døtre, som måske har fået genfejlen med, at sådan er det bare.
Og det har jo været ganske forfærdeligt igennem tiden, og heldigvis er der kommet mere fokus på området.
Det er helt forfærdeligt, at man ikke har gjort noget ved det for længe siden.
Derfor skal vi også have fokus på det.
Men det har vi jo selvfølgelig slet ikke kunnet acceptere, så derfor skal der selvfølgelig også ske noget på de områder, sådan at vi får kvindesygdomme op og giver dem den behandling, som der er behov for.
Når man så kigger på det forslag her og læser ned i det om, at hovedparten af kvinder brister, at mange kvinder får foretaget kejsersnit, at 40 pct. oplever inkontinens, at 20 pct. bliver opereret for nedsunket underliv, og at lige så mange får problemer med deres sexliv, så er det jo noget, der skal tages ganske alvorligt.
Derfor er jeg også rigtig glad for, at det her forslag er blevet stillet, så vi kan få en grundig drøftelse.
Jeg synes jo som folketingsmedlem, at det er en tilståelsessag, at man ikke har haft mere fokus på det igennem tiden, men nu får vi jo så mulighed for det.
Jeg synes også, at ministeren indikerer, at der skal ske noget på området.
Kvinder, der har født, skal selvfølgelig have et specialiseret tilbud, så det bliver klarlagt, om alt er, som det skal være, og hvis ikke det er det, skal de udredes og behandles, så de kan komme videre med deres liv uden gener og få mulighed for at have et normalt liv fremadrettet.
Heldigvis er der jo også nogle steder, hvor vi kan se, at der er taget nogle initiativer, altså bristningsambulatoriet i Region Hovedstaden er jo et godt eksempel.
Og det her med automatisk indkaldelse i regionsregi er jo også supergodt, og sådan er der jo en række ting, som kan være med til at hjælpe.
Vi skal så bare have lavet en model, så vi får lavet gode tilbud til kvinderne efter fødslen, sådan at de kan komme godt videre.
Så er der selvfølgelig også nogle andre steder i landet, hvor man har lavet nogle okay tilbud, hvor man tager hånd om det, men der er en stor ulighed, som jeg forstår det.
Ingen kvinder skal jo have gener, som forbliver ubehandlede, hvis det er noget, der jo kan behandles.
Jeg kan godt love for, at vi kommer til at gøre store fremskridt på det her område.
Det kaldes der simpelt hen på.
Jeg fornemmer også en stor villighed her i Folketinget i forhold til at sikre, at vi får det her op på et niveau, som vi kan være bekendt.
Så endnu en gang mange tak for forslaget.
Vi kommer i hvert fald til at arbejde med problemstillingen.
Vi skal også have noget hastighed på, så vi kommer videre, og så vi kan tilbyde nogle bedre forløb fremadrettet.
Tak for ordet.